Charlotte Dyremose (KF), 2004-02-27:
Der er heldigvis bred enighed i Folketinget om, at det er utrolig vigtigt at få brudt den negative sociale arv for de børn, som desværre ikke har de samme vilkår som de fleste børn i dette land.
Det har også længe været en konservativ mærkesag, at vi netop skal fokusere på at hjælpe de svageste i vores samfund, at det er dér, det er vigtigt, at vi fra det offentliges side går ind og giver en hjælpende hånd.
Det er også derfor, at vi, siden vi efter sidste valg fik en konservativ socialminister, netop har lagt så stor vægt på at hjælpe særlig de svageste i vores samfund og herunder med særlig fokus på at få brudt netop den negative sociale arv. For os Konservative gælder det nemlig om at give alle mennesker lige muligheder, og det vigtigste, når man vil give mennesker lige muligheder, er at behandle dem forskelligt.
Børn har forskellige behov, børn har forskellige muligheder i hjemmet, og derfor er det også vigtigt, at vi sætter ind og hjælper netop dér, hvor der er mest hjælp behov.
Også arbejdet med læreplanerne for at sikre, at vi stimulerer disse børn, som ikke får den stimulans hjemmefra, som er så vigtig for at kunne klare sig godt i skolen og derfor få de samme lige muligheder som andre børn, er en vigtig brik i dette spil sammen med øget fokus på lektiehjælp, en anden konservativ mærkesag.
I forbindelse med den første del af SF's beslutningsforslag om sundhedsplejen er der jo flere initiativer, der sættes i gang her i løbet af 2004.
Det er initiativer, der er udtryk for den enighed, der er om, at netop sundhedsplejen og andre faggrupper, der er i berøring med børnene, har en vigtig rolle at spille i den sammenhæng, når man vil bryde den negative sociale arv.
Derfor har vi også brug for at samle op på de erfaringer, som kommer ud af det arbejde.
Vi laver altså nu en styrket tværfaglig indsats.
Der bliver sat forskellige forsøgsprojekter i gang med sundhedsplejen og med andre faggrupper, og ikke mindst får vi lavet vidensopsamling og -formidling.
Vi er altså i gang.
Regering har virket et par år også på det her område, og projekterne skal nu have tid til at virke.
På daginstitutionsområdet er det stadig væk den konservative holdning, at kommunerne må have en vis selvbestemmelsesret i forhold til, hvilket serviceniveau de ønsker at lægge, men med bl.a. KiD-projektet har vi jo netop sat fokus på kvaliteten i de daginstitutioner, der insisterer.
Jeg nævnte før læreplanerne, som er med til at give retningslinjer for, hvordan man i hverdagen kan motivere og stimulere børnene og på den måde sikre, at alle har en naturlig, sund interesse for bl.a. at læse op, for rim og remser, for at stille spørgsmål og for at dyrke den nysgerrighed, som alle børn fra naturens hånd har.
Med hensyn til forslaget om pasningsgaranti er vi fra konservativ side fuldstændig enige i, at det mål skal vi arbejde hen imod.
Vi har brug for at give forældrene et reelt valg mellem barsel og pasning, og derfor har vi netop også taget det forslag med i regeringens arbejdsgruppe for at styrke børnefamiliernes forhold og give bedst mulig plads til børnefamiliernes liv og trivsel i hverdagen.
Vi vil i den arbejdsgruppe med stor iver arbejde for at sikre netop børnefamilierne generelt de bedst tænkelige forhold, herunder naturligvis også de børnefamilier, der måtte have problemer.
Så må vi til den tid - når vi bl.a. har fået alle de projekter, der bliver sat i gang netop i løbet af i år, til at virke - på baggrund af den viden se, hvilke indsatser der videre skal gøres.
Vi kan på den baggrund ikke støtte det her forslag.